**Praktično usposabljanje na prvostopenjskih študijskih programih**

Študenti univerzitetnega študijskega programa Biokemija, Kemija in Tehniška varnost imate med študijem (2. ali 3. letnik) možnost izbrati strokovni izbirni predmet Praktično usposabljanje, za študente visokošolskega študijskega programa Kemijska tehnologija pa je Praktično usposabljanje študijska obveznost 3. letnika. Praktično usposabljanje je namenjeno seznanjanju z delom v industriji ali drugih organizacijah, kjer so kemija, kemijsko inženirstvo in tehnologija pomemben del dejavnosti, spoznavanju organiziranosti in tekoče problematike tovarn in/ali razvojnih skupin.

**Osnovna navodila študentom**

Podjetje za praktično usposabljanje si izberete in poiščete sami, za nasvet in pomoč pa se lahko obrnete na koordinatorko prakse. Razpisana mesta vam bomo posredovali na vaš e-naslov proti koncu zimskega semestra.

Pred začetkom praktičnega usposabljanjamorate študenti urediti **elektronsko** **prijavo v Studis-u**. V prijavi je potrebno navesti podjetje / inštitut, mentorja in njegov strokovni naziv in e-naslov ter čas opravljanja prakse. Po prijavi se vam bo generiral obrazec *Potrdilo o sprejemu študenta na študijsko prakso*. Nato poskrbite za podpis mentorja/-ice, žigosanje obrazca ter ga nato po e-pošti pošljete koordinatorki prakse najkasneje en teden pred pričetkom. Koordinatorka prakse v Studis-u potrdi prijavo in pripravi tripartitno pogodbo o praktičnem usposabljanju, v kateri so podrobneje opredeljene obveznosti študenta, podjetja oz. javnega zavoda in fakultete. Študenti boste prejeli pogodbo v digitalni podpis na študentski e-naslov.

Praktično usposabljanje se praviloma opravlja v industriji. Izjemoma lahko poteka tudi v raziskovalnih laboratorijih na inštitutih. Priznano je tudi praktično usposabljanje, opravljeno v ustreznih organizacijah v tujini in praksa v okviru programa Erasmus+.

Študenti morate na praktičnem usposabljanju opraviti 150 delovnih ur, katere lahko opravite strnjeno v štirih tednih ali razporedite na daljše časovno obdobje. Termini za praktično usposabljanje niso določeni in ga lahko opravljate tudi med semestrom ali v poletnih mesecih, ko študijski proces ne poteka več.

**Med praktičnim usposabljanjem** morate študenti voditi **dnevnik**, v katerega vsak dan sproti vpisujte svoje delovne naloge in ugotovitve. Opisani naj bodo tudi tehnološki postopki in širši kontekst dela, pri katerem študent sodeluje. Ob robu strani za vsak dan navedite datum in uro začetka in konca dela.

**Po zaključku** praktičnega usposabljanja študenti izdelate **zaključno poročilo** o obravnavani problematiki, kjer na kratko (5 - 10 strani) povzamete, kaj ste med praktičnim usposabljanjem delali, česa ste se naučili, kako ste se s svojim znanjem vključili v delo organizacije, v kateri ste opravljali praktično usposabljanje.

Po končanempraktičnem usposabljanju morate koordinatorki poslati dokumente v elektronski obliki (vsi trije dokumenti morajo biti elektronsko / lastnoročno podpisani s strani mentorja v podjetju):

* **dnevnik**,
* **zaključno poročilo** o obravnavani problematiki in
* **potrdilo o opravljenem praktičnem usposabljanju**.

Mentor na fakulteti pregleda vsebino dnevnika in poročila ter poda oceno. Ustrezno napisana dnevnik in poročilo ter potrdilo o opravljenem praktičnem usposabljanju so osnova za oblikovanje ocene. Ocenjevalna lestvica: opravljeno ‐ neopravljeno.

Študent mora naložiti zaključno poročilo v PDF-formatu v Studis.

Uspešno opravljeno praktično usposabljanje koordinatorka prakse vpiše v elektronski indeks študenta v sedmih delovnih dneh po oddaji zahtevanih dokumentov.

Mentorica praktičnega usposabljanja za študente študijskega programa VSP Kemijska tehnologija:

**prof. dr. Andreja Žgajnar Gotvajn**

Katedra za kemijsko procesno, okoljsko in biokemijsko inženirstvo

E-mail: andreja.zgajnar@fkkt.uni-lj.si

Mentor praktičnega usposabljanja za študente študijskega programa UN Kemija, UN Biokemija in UN Tehniška varnost:

**doc. dr. Martin Gazvoda**

Katedra za organsko kemijo

Email: martin.gazvoda@fkkt.uni-lj.si

Koordinatorka prakse:

 **Martina Kastelic Avsec**

Email: tina.kastelic@fkkt.uni-lj.si

 Tel. št.: 01 4798 421